En 58-årig kvinde med italiensk baggrund er fundet skyldig i en opsigtsvækkende sag om bestilling af et lejemord.

Det har et enigt nævningeting netop afgjort i Retten i Lyngby.

Dermed er kvinden skyldig i forsøg på drab.

I kendelsen er der lagt vægt på, at kvinden har gennemført bestilling og betaling af lejemordet, og derfor er der tale om et drabsforsøg.

Kvinden har under retssagen nægtet sig skyldig og forklaret, at det var en mand ved navn 'Luc', som havde bestilt lejemordet bag hendes ryg. Den forklaring finder retten utroværdig.

Inden dagens kendelse læste kvinden op af biblen for sig selv. Da kendelsen faldt, havde hun tårer i øjnene, men var ellers rolig.

Senere i dag tager retten stilling til straffen og spørgsmålet om, hvorvidt kvinden skal udvises til Italien.

Dansk politi anholdt den 58-årige kvinde i marts efter et tip fra italiensk politi.

Italiensk politi havde nemlig informationer om, at der på en side over det mørke internet var afgivet en bestilling på et lejemord, der skulle gå ud over en italiensk statsborger, og at den 58-årige kvinde måtte være involveret.

I løbet af sagen er det kommet frem, at det var den 58-årige kvindes nuværende kæreste fra Italien, som skulle myrdes af lejemordere.

Det er også kommet frem, at der blev betalt cirka 29.300 kroner - i form af bitcoins - i forbindelse med bestillingen.

Den italienske kæreste har afgivet forklaring i retten, hvor han har afvist, at kvinden kunne stå bag bestillingen. Efterfølgende har han fulgt sagen fra tilhørerpladserne. Han sidder også på tilhørerpladserne i dag.